Jarmo kertoo saaneensa uuden sopimuksen keskimäärin joka viikko. Jopa päivän kestäviä sopimuksia tehtiin.

Jarmo esittelee videolla lukuisia Postin kanssa tekemiään työsopimuksia.

Posti ilmoitti torstaina siirtävänsä osan työtekijöistään halvemman työehtosopimuksen piiriin. Tämä tipauttaa kyseisten työntekijöiden ansioita kolmanneksella, joidenkin osalta jopa puolella. Postin ilmoituksesta nousi kohu.

Kyseessä ei ole kuitenkaan ensimmäinen kerta, kun yritys polkee työntekijöidensä oikeuksia, toi ilmi Iltalehden lukija Jarmo. Jarmo työskenteli Postille kaikkiaan 13 vuotta, joista 2,5 vuotta määräaikaisena. Noiden reilun kahden vuoden aikana Jarmo allekirjoitti kaikkiaan 109 työsopimusta, joista lyhimmät olivat voimassa vain yhden päivän.

– Tavallisin työsuhteen kesto oli yksi viikko, vaikka oli tiedossa, että minua tarvitaan myös seuraavina viikkoina. Saattoi olla, että perjantaina sopimuksen loputtua sanottiin, että maanantaina saa taas tulla, tarvetta on, Jarmo kertoo Iltalehdelle.

Toisinaan perjantaina todettiin, ettei töitä seuraavalle viikolle olisi. Maanantaina Jarmon puhelin kuitenkin soi: tervetuloa töihin taas täksikin viikoksi.

– Sopimuksia ketjutettiin yhdestä päivästä maksimissaan kuukauden pituisiin sopimuksiin. Muutakaan työtä ei silloin ollut, oli pakko pysyä Postilla, Jarmo sanoo.

Määräaikaiselle työntekijälle ei myöskään kertynyt lomia, joten Jarmo teki reilut kaksi vuotta töitä ilman lomaa.

– Minun annettiin ymmärtää, että jos haluan pitää lomaa, se tapahtuu omalla kustannuksella ja työt eivät ehkä enää jatkuisi, jos niin teen, Jarmo kertoo.

Jarmo kummasteli ketjuttamistaan työpaikkansa luottamusmiehelle, joka ei antanut minkäänlaisia vastauksia.

– Kyselin vähän luottamusmieheltä siinä, että meneekö ihan kaikkien työelämälakien mukaan, mutta ei se sanonut juuta eikä jaata, Jarmo puuskahtaa.

Jarmon mukaan luottamusmies myös tiedusteli, kuuluiko Jarmo liittoon. Ei kuulunut.

– Mutta eihän luottamusmiehen tehtävä ole palvella pelkästään liittoon kuuluvia, vaan pitää huolta siitä, että työpaikalla kunnioitetaan työehtoja.

Työsopimuksia ehti kertyä parisenttinen pino. Lukijan kuva

Ongelma näkyy asiakkaillekin

Jarmo kertoo, ettei ollut työpaikassaan ainoa, joka roikkui ketjutetuilla sopimuksilla tyhjän päällä vuosia.

– Meitä oli samalla osastolla viitisen kappaletta, joilla oli samanlainen tilanne. Oli siinä heidänkin kanssaan puhetta, että onko tässä enää mitään järkeä.

– Eikä niitä määräaikaisuuksia perusteltu mitenkään. Silloin pyydettiin ihmisiä töihin, kun heitä tarvittiin.

Jarmo painottaa ymmärtävänsä myös työnantajan tilannetta.

– Ymmärrän sen työnantajan puolesta siinä mielessä, että eihän siellä voida pitää porukkaa, jota ei tarvita. Sen kyllä kyseenalaistan, oliko tämä minunkaan kohdallani enää väliaikaista työvoiman tarvetta.

Jarmo ei enää ole ollut Postilla töissä, mutta on tottumuksesta seurannut entiseen työnantajaansa liittyvää uutisointia. Eniten Jarmoa harmittaa, että nyt työntekijöiden ahtaalle ajo näkyy myös asiakkaille saakka.

– Paketteja hukkuu, kirjeitä hukkuu, postin perille saaminen kestää kohtuuttoman kauan. Se on nyt liian kova hulabaloo meneillään siellä, Jarmo tuumii.

Jarmo kertoo säästäneensä Postin aikaiset työsopimuksensa jonkinlaisena sotamuistona. Kaksi senttiä korkea, 109 työsopimuksen muodostama pinkka on komea, joskin surkuhupaisa näky.

– Totesin, ettei ole mun paikkani. Luojan kiitos, pääsin sieltä pois, Jarmo sanoo.

”Lyhytaikaista apua”

Iltalehti tavoitteli Postia kommentoimaan asiaa. Postin viestinnästä todetaan, etteivät he voi kommentoida yksittäistapauksia.

– Totta kuitenkin on, että äkillisiin poissaoloihin tarvitaan lyhytaikaista apua, viestinnästä lisätään.